በመተማ ወደ ክልሉ የሚገቡ ሰዎች የኮሮና ወረርሽኝ ሥጋት እንደሆኑ ተገለፀ
አዲስ አበባ:- መተማ በሚገኙ 20 የመግቢያ በሮች ወደ ክልሉ የሚገቡ ሰዎች የኮሮና ቫይረስ ወረርሽኝ ሥጋት እንደሆኑበት የአማራ ክልል ጤና ቢሮ አስታወቁ
የአማራ ክልል የጤና ቢሮ የሕዝብ ግንኙነት ዳይሬክተር አቶ ዋለ በላይነህ በተለይ ለአዲስ ዘመን ጋዜጣ እንደገለፁት፤ በክልሉ ምዕራብ ጎንደር ዞን መተማ በሚገኙ 20 የመግቢያ በሮች ሰዎች ወደ ክልሉ እየገቡ ነው። የቫይረሱን ሥርጭት ለመከላከል በሚደረገው ጥረት ላይ ከፍተኛ ጫና ፈጥረዋል፤ ሥጋትም ሆነዋል፡፡ 
በመተማ በኩል ከሱዳን በየቀኑ ከአንድ ሺህ በላይ ሰዎች ድንበር አቋርጠው እንደሚገቡ ጠቁመው፣ እነዚህን ሰዎች ለ14 ቀን ማቆየት ፈተና መሆኑን አስታውቀዋል፡፡ ለሥራው ከፍተኛ የፋይናንስና የሰው ኃይል እንደሚያስፈልግ ገልፀዋል። ለዚህም የፌዴራል መንግሥት ፤ የጤና ሚኒስቴርና የህብረተሰብ ሳይንስ ጤና ኢንስቲትዩቱን እና የሌሎች አካላትን ከፍተኛ እገዛ ና ርብርብ እንደሚጠይቅ አመልክተዋል፡፡
እንደ ኃላፊው ገለፃ፤ አሁን ላይ የበሽታ ተጠቂዎች ቁጥር እየጨመረ ከመምጣት ጋር ተያይዞ የስጋት ቀጠናዎች ተብለው ለተለዩ በቦታዎች የተለየ ትኩረትና ቅድሚያ ተሰጥቶ እየተሠራ ነው ብለዋል፡፡ የድንበር አካባቢ በሮች የ24 ሰዓት ቁጥጥር የሚያስፈልጋቸው መሆኑንም ገልፀዋል። 
ድንበር በሮቹ የሚገቡ ሰዎች ወደ ሀገሪቱ ሁሉም ክልሎች በተለይ ደግሞ ወደ አዲስ አበባ የሚጓዙ መሆናቸውን ጠቁመው፤ እነዚህ ድንበር አቋርጠው የሚገቡ ሰዎች ወደ ለይቶ ማቆያ ገብተው የ14 ቀናት የቆይታ ጊዜውን ሳይጨርሱ ወደ ሌላ ቦታ እንዳይሄድ የማድረግ ሥራ እየተሠራ መሆኑን አመልክተዋል፡፡
ከዚሁጋር ተያይዞ እንደ የችግሩ አሳሳቢነት ትኩረት ተሰጥቶት በአማራ ክልል ኦሮሞ ዞን ባቲ አካባቢ፣ እንዲሁም በወሎና ሰሜን ሸዋ መግቢያዎች አካባቢ የተለያዩ ሥራዎች እየተሠሩ መሆኑን ገልፀዋል፡፡
በክልሉ በባህርዳር ላይ ብቻ የነበረውን የምርምራ አገልግሎት አሁን ላይ ወደ ሰባት ማዕከላት ማስፋፋት መቻሉን ጠቁመው፤ በዚህም በርካታ ሰዎችን መመርመር መቻሉን አስታውቀዋል። በወረርሽኙ የተያዙ ሰዎች ቁጥር እየጨመረ እንደሚገኝ አመልክተዋል።
በሁሉም ዞን፣ ወረዶዎችና ቀበሌዎች የቤት ለቤት ልይታ ሥራ እየተሠራ መሆኑን ኃላፊው አመልክተው፤ በክልሉ 732 የሚሆን የበጎ ፈቃደኞች በመመልመል እና ስልጠና በመስጠት ወደ ሥራ መሰማራታቸውን ጠቁመዋል። 3 ነጥብ 7ሚሊየን ቤቶች ላይ የቤት ለቤት ልይታና ምርመራ ሥራዎች መካሄዳቸውን ተናግረዋል፡፡
እንደ ኃላፊው ማብራሪያ የቤት ለቤት ልየታው በሁለት ዙር እንደሚካሄድ አመልክተው ፣ የመጀመሪያው ዙር በክልሉ ከሚገኙ 15 ዞኖች ውስጥ 6 ዞኖችን ያጠናቀቁ ሲሆን በዚህም ከመተንፈሻ ጋር የተያያዘ ችግር ያለባቸው 1631 ሰዎች መለየታቸውን ጠቁመዋል፡፡ 
በክልሉ የኮሮና ቫይረስን ለመከላከልና ለመግታት በዋናነት ማህበረሰቡ ስለበሽታው ያለውን ግንዛቤ እንዲያሳድግ ትኩረት መሰጠቱን የሚናገሩት ኃላፊው፤ የክልሉ ሚዲያዎች በመጠቀምና ቤት ለቤት የቅስቀሳ ሥራዎች በመሥራት መረጃዎች ተደራሽ እንዲሆኑ እየተደረገ መሆኑን ገልፀዋል፡፡ 
የቅስቀሳና የግንዛቤ ማስጨበጫ ሥራዎች ህብረተሰቡ ወረርሽኙን ለመከላከል የሚሰጡትን የግንዛብ ማስጨበጫ ትምህርቶች ምን ያህል ተግባራዊ እየተደረገ ነው፤ አመለካከቱስ ምን ያህል እየተለወጠ ነው የሚለውን ለማወቅ ዳሰሳ ጥናት መደረጉን የሚናገሩት ኃላፊው፤ 99 በመቶ ህብረተሰቡ ስለቫይረሱ ያለው ግንዛቤ ማደጉን ያሳያል ብለዋል፡፡ ግንዛቤውን ወደ ተግባር መቀየር ላይ መሠረታዊ ችግር መኖሩን ማመላከቱን ገልፀዋል፡፡
በክልሉ በርካታ ሰፊ የግንዛቤ ማስጨበጫ ሥራዎች ተሠርተው ህብረተሰቡ ዘንድ ለውጥ ያልመጣበት ምክንያት ምን ሊሆን እንደሚችል ጥናት እየተደረገ መሆኑን ጠቁመው፣ በተለይ ርቀትን መጠበቅ ላይ ለውጥ አለመምጣቱ አሳሳቢ መሆኑን አስታውቀዋል። ይህም ሆኖ ግን በቀጣይም የባህሪይ ለውጥ ለማምጣት የማስተማሩ ሥራ ተጠናክሮ እንደሚቀጥል ተናግረዋል፡፡
አዲስ ዘመን ግንቦት 25/2012ወርቅነሽ ደምሰው